Diari Oficial de la Generalitat Valenciana


Sumari del DOGV 7834, del 22-07-2016 (2016/5858)

RESOLUCIÓ d'11 de juliol de 2016, de la Direcció General de Centres i Personal Docent i de la Direcció General de Formació Professional i Ensenyaments de Règim Especial, per la qual es dicten instruccions sobre ordenació acadèmica i d'organització de l'activitat docent dels centres docents de la Comunitat Valenciana que durant el curs 2016-2017 impartisquen ensenyaments professionals d'Arts Plàstiques i Disseny.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7834

Data del DOGV
:   22-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5858


Data del document
:   11-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ d'11 de juliol de 2016, de la Direcció General de Centres i Personal Docent i de la Direcció General de Formació Professional i Ensenyaments de Règim Especial, per la qual es dicten instruccions sobre ordenació acadèmica i d'organització de l'activitat docent dels centres docents de la Comunitat Valenciana que durant el curs 2016-2017 impartisquen ensenyaments professionals d'Arts Plàstiques i Disseny. [2016/5858]  
Article 1. Àmbit d'aplicació  
Article 2. Accés, admissió i matrícula de l'alumnat en els ensenyaments professionals d'Arts Plàstiques i Disseny  
Article 3. Programació general anual  
Article 4. Les programacions didàctiques  
Article 5. Constitució de grups  
Article 6. Fase de formació pràctica en empreses, estudis i tallers (FCT)  
Article 7. Mòdul professional d'Obra Final i de Projecte Integrat  
Article 8. Matrícules i convocatòries  
Article 9. Anul·lació de matrícula a instància de la persona interessada  
Article 10. Anul·lació de matrícula per inassistència  
Article 11. Renúncia a la convocatòria de mòduls professionals i/o del mòdul d'FCT  
Article 12. Convocatòria extraordinària de gràcia  
Article 13. Convalidació de mòduls formatius  
Article 14. Exempció de mòduls formatius i/o del mòdul d'FCT per la seua correspondència amb la pràctica laboral  
Article 15. Trasllat d'expedient  
Article 16. Promoció del primer al segon curs dels cicles formatius  
  
Article 17. Accés al mòdul professional d'FCT  
Article 18. L'avaluació dels ensenyaments professionals d'Arts Plàstiques i Disseny  
Article 19. Descripció del procés d'avaluació  
Article 20. Ajornament de la qualificació del mòdul d'FCT  
Article 21. Qualificació dels mòduls professionals de formació en el centre educatiu i del mòdul d'FCT  
Article 22. Càlcul de la nota mitjana final del cicle formatiu  
Article 23. Documents oficials d'avaluació i mobilitat  
Article 24. Expedient acadèmic de l'alumne  
Article 25. Certificat acadèmic oficial  
Article 26. Actes d'avaluació  
Article 27. Informe d'avaluació individualitzat  
Article 28. Registre de les qualificacions no numèriques i altres situacions acadèmiques en els documents oficials d'avaluació  
Article 29. Accés a la universitat  
Article 30. Fase específica de la prova d'accés a la universitat, PAU  
  
Article 31. Alumnat amb necessitat específica de suport educatiu  
  
Article 32. Extinció dels ensenyaments del catàleg de títols LOGSE i incorporació de l'alumnat al nou sistema educatiu  
Article 33. Aplicació als cicles formatius regulats per la LOGSE  
  
Disposició final. Única  
  
  
PREÀMBUL  
  
La Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, regula en el títol I, capítol VI, secció segona, els ensenyaments professionals d'Arts Plàstiques i Disseny, i estableix en els articles 51, 52 i 53 la seua organització, requisits d'accés i titulació a què condueixen els esmentats ensenyaments.  
El Reial Decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny fixa, entre altres, els requisits d'accés a aquests ensenyaments, els aspectes relacionats amb l'avaluació, la promoció i la permanència en els ensenyaments.  
El Reial Decret 303/2010, de 15 de març, pel qual s'estableixen els requisits mínims dels centres que impartisquen ensenyaments artístics regulats en la Llei Orgànica 2/2006, de 3 de maig, d'Educació, estableix, entre altres, els requisits relatius a les instal·lacions dels centres d'ensenyaments artístics professionals d'Arts Plàstiques i Disseny i la relació numèrica professorat alumnat.  
L'Ordre 77/2010, de 27 d'agost, de la Conselleria d'Educació, modificada parcialment per l'Ordre 46/2012, de 12 de juliol, regula el mòdul professional de Formació en Centres de Treball (FCT), entre altres ensenyaments, els cicles formatius d'Arts Plàstiques i Disseny en l'àmbit territorial de la Comunitat Valenciana.  
L'Ordre 32/2011, de 20 de desembre, de la Conselleria d'Educació, Formació i Ocupació, estableix en l'article 10 el procediment de reclamació de qualificacions en els ensenyaments professionals d'Arts Plàstiques i Disseny.  
En virtut de les competències establides en el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, es resol dictar les instruccions següents:  
  
Article 1. Objecte i àmbit d'aplicació  
1. Aquesta resolució té per objecte dictar instruccions que faciliten la gestió docent dels ensenyaments professionals d'Arts Plàstiques i Disseny en tots aquells aspectes que garantisquen el desenvolupament educatiu de l'alumnat.  
2. Aquestes instruccions seran aplicables per al curs 2016/2017 als centres de la Comunitat Valenciana que estiguen autoritzats per a impartir ensenyaments professionals d'Arts Plàstiques i Disseny.  
  
Article 2. Accés, admissió i matrícula de l'alumnat en els ensenyaments professionals d'Arts Plàstiques i Disseny  
1. L'accés i matrícula de l'alumnat d'ensenyaments professionals d'Arts Plàstiques i Disseny en centres docents públics i privats estaran condicionats al compliment dels requisits acadèmics d'accés disposats en la normativa estatal vigent.  
2. L'admissió de l'alumnat en els cicles formatius dels ensenyaments professionals d'Arts Plàstiques i Disseny es realitzarà d'acord amb els percentatges de reserva establits per a cada via d'accés i la disponibilitat de places que oferisquen els centres per a cada curs acadèmic.  
3. En el procediment d'admissió extraordinari, les vacants que hagen quedat sense cobrir, després de baremades totes les sol·licituds, s'oferiran a tots els sol·licitants que reunisquen els requisits requerits d'accés.  
4. Si després d'adjudicar les places oferides en un centre, quedaren places vacants, es podran adjudicar a aspirants que hagen realitzat i superat la prova en un centre distint.  
  
Article 3. Programació general anual  
Els centres elaboraran al principi de cada curs una programació general anual que arreplegue tots els aspectes relatius a l'organització i funcionament del centre, inclosos els projectes, el currículum, les normes, i tots els plans d'actuació acordats i aprovats per al curs acadèmic.  
Una còpia de la mateixa haurà de ser remesa a la Direcció territorial d'Educació corresponent abans que es complisca el primer mes del curs acadèmic. Qualsevol variació o ampliació al llarg del curs de les dades arreplegades en la programació general anual serà comunicada a la mateixa en els terminis previstos en el propi document.  
  
Article 4. Les programacions didàctiques  
1. Els departaments didàctics elaboraran abans del començament del curs acadèmic, la programació didàctica dels mòduls integrats en cada departament, enteses com els instruments de planificació curricular específics per a cadascun dels mòduls. Al final del curs elaboraran una memòria en la qual s'avalue el desenvolupament de la programació didàctica, la pràctica docent i resultats obtinguts.  
  
2. Els professors responsables de cada mòdul donaran a conèixer al començament de cada curs a l'alumnat la programació didàctica, la qual inclourà per a cada mòdul d'ensenyament, almenys, els objectius, continguts, mètodes pedagògics, criteris d'avaluació, mínims exigibles per a obtenir una valoració positiva, criteris de qualificació, així com els procediments d'avaluació de l'aprenentatge que es vagen a utilitzar.  
  
  
Article 5. Constitució de grups  
1. Per a la constitució de grups caldrà ajustar-se al que disposa l'article 13 del Reial Decret 303/2010, de 15 de març, pel qual s'estableixen els requisits mínims dels centres que impartisquen ensenyaments artístiques regulats en la Llei Orgànica 2/2006, de 3 de maig, d'Educació. En els ensenyaments dels cicles formatius d'Arts Plàstiques i Disseny, la relació numèrica professor alumne serà, com a màxim, d'1/30 en les classes teòriques i teoricopràctiques i 1/2015 en les classes pràctiques i tallers.  
2. Per a la constitució d'un grup es requerirà un mínim de 8 alumnes. Qualsevol altra situació requerirà un informe de la Inspecció d'Educació i l'autorització de la conselleria competent en matèria d'educació.  
  
  
Article 6. Fase de formació pràctica en empreses, estudis i tallers (FCT)  
1. Tots els cicles formatius d'Arts Plàstiques i Disseny inclouran pràctiques formatives en empreses, estudis, tallers o altres entitats. Aquesta fase de formació pràctica, en situació real de treball, no tindrà caràcter laboral i formarà part del currículum del cicle formatiu corresponent.  
2. Els períodes de realització del mòdul professional d'FCT seran amb caràcter general en calendari escolar lectiu, i es desenvoluparan preferentment, encara que no exclusivament, en dos períodes anuals distints:  
a) Primer període anual: es desenvoluparà en el tercer trimestre del segon curs acadèmic dels cicles formatius.  
b) Segon període anual: es desenvoluparà en el període comprés entre el primer dia lectiu fixat pel calendari escolar per al curs acadèmic següent i la data prevista pel centre educatiu per a la sessió de qualificació final del cicle formatiu que s'ha de celebrar al seu acabament.  
  
3. Les estades diàries de l'alumnat en el centre de treball tendiran a ser de duració tan aproximada com siga possible a l'horari laboral de l'entitat col·laboradora.  
4. La realització del mòdul d'FCT en períodes diferents dels definits amb caràcter general tindrà la consideració d'excepcional. La realització del mòdul d'FCT en període extraordinari requerirà l'autorització expressa de la Inspecció d'Educació, segons el que disposa l'article 14 de l'Ordre 77/2010, de 27 d'agost, de la Conselleria d'Educació, modificada parcialment per l'Ordre 46/2012, de 12 de juliol.  
  
5. El director del centre educatiu, a proposta del cap d'estudis, nomenarà un «professor tutor del mòdul d'FCT» per a cada un dels grups de segon curs corresponents als cicles formatius que s'impartisquen al centre. La designació recaurà en un dels professors que, amb atribució docent en algun dels mòduls professionals del cicle formatiu, haja impartit o haja d'impartir classe al grup d'alumnes per al qual se l'haja designat. Les funcions que ha de realitzar el professor tutor del mòdul d'FCT són les següents:  
a) Localitzar llocs formatius que possibiliten la realització del mòdul d'FCT als alumnes que hi accedisquen.  
b) Elaborar i concretar el programa formatiu del mòduls d'FCT amb el responsable de l'empresa.  
c) Orientar l'alumnat, amb la col·laboració del professor de l'especialitat de Formació i Orientació Laboral i/o Organització Industrial i Legislació, sobre els aspectes més generals del mòdul d'FCT (finalitats, característiques...,), així com altres més específics:  
- El programa formatiu  
- L'organització i les característiques del centre de treball on es realitzarà el període d'FCT  
- La informació sobre les condicions de la seua permanència en l'empresa: inexistència de relació laboral, observança de les normes d'higiene i seguretat en el treball pròpies del sector productiu, etc.  
d) Atendre l'alumnat quinzenalment o amb la periodicitat que s'establisca en el centre educatiu, i telemàticament amb caràcter permanent, durant el període de realització de les pràctiques formatives amb l'objecte de valorar el desenvolupament del programa formatiu i establir els suports educatius necessaris.  
e) Fixar, junt amb el cap d'estudis, una jornada quinzenal per a valorar amb els alumnes que realitzen el mòdul d'FCT el desenvolupament de les activitats programades.  
f) Avaluar i qualificar el mòdul d'FCT d'acord amb el que estableix aquesta resolució.  
g) Elaborar una memòria anual sobre el mòdul d'FCT que ha coordinat.  
En els centres públics, aquest professorat dedicarà a totes les funcions que tinga encomanades relacionades amb el mòdul d'FCT fins a un terç de l'horari lectiu setmanal assignat al professorat.  
  
Article 7. Mòdul professional d'Obra Final i de Projecte Integrat  
1. Els ensenyaments professionals d'Arts Plàstiques i Disseny incorporen en el grau mitjà un mòdul d'Obra Final i en el grau superior un mòdul de Projecte Integrat, de caràcter integrador dels coneixements, destreses i capacitats específiques del camp professional de l'especialitat. Aquests mòduls es realitzen en l'últim curs i s'avaluen una vegada superats la resta de mòduls que constitueixen el currículum del cicle formatiu.  
2. El tema objecte del mòdul professional d'Obra Final i de Projecte Integrat serà proposat pel professorat que tinga atribuïda la competència docent per a impartir el mòdul, segons el que determinen els departaments de cada família professional en el marc de la programació general anual.  
3. Per al desenvolupament de l'obra o projecte objecte del mòdul professional d'Obra Final o de Projecte Integrat respectivament, s'establiran les següents fases de realització:  
a) Primera fase: període d'inici  
S'organitzarà com a classes impartides al total del grup que ha de realitzar el mòdul. Tindrà com a finalitat formar l'alumnat a tutelar en la gestió de projectes i en la seua planificació. Es desenvoluparà durant els dos primers trimestres del curs, al final dels quals l'alumnat haurà concretat el tema proposat com a avantprojecte.  
b) Segona fase: període de redacció  
Aquesta segona fase s'organitzarà com a tutoria individualitzada a cada un dels alumnes del grup, i es dedicarà al seguiment dels diversos projectes durant el seu desenvolupament. Es desenvoluparà simultàniament al mòdul de Formació en Centres de Treball, segons els períodes establits en l'article 4.  
2. L'alumnat comptarà amb la tutoria individualitzada del professorat que impartisca docència en el cicle formatiu, com a mínim, durant l'horari lectiu. El professorat i l'alumnat podran utilitzar com a recurs aquelles tecnologies de la informació i la comunicació disponibles en el centre docent i que es consideren adequades. L'alumnat podrà sol·licitar l'anul·lació de matrícula, amb la sol·licitud prèvia per escrit a la direcció del centre docent per a la seua resolució.  
3. La direcció d'estudis fixarà les dates en què l'alumnat haurà d'entregar, exposar i defendre cada projecte. Aquestes dates es publicaran en el tauler d'anuncis del centre docent. L'absència de presentació del projecte, sense la renúncia prèvia segons el que estableix l'article 9, tindrà la consideració de convocatòria consumida, segons s'estableix en l'article 6 d'aquesta resolució.  
4. Per a l'avaluació del mòdul d'Obra Final o Projecte Integrat, es constituirà un tribunal, que actuarà com un òrgan col·legiat, format per cinc components, designats per la direcció del centre. El tribunal haurà de comptar, almenys, amb el tutor o tutora de l'alumnat. La presidència del tribunal correspondrà a la direcció del centre, o a la persona en qui aquesta delegue, mentre que la secretaria del tribunal recaurà sobre el professor o professora de menor edat. Així mateix, es recomana designar com a component del tribunal un professor o una professora del cicle formatiu de l'especialitat d'Organització Industrial i Legislació.  
  
5. El centre docent fomentarà la creació d'un fons documental amb un exemplar de cada projecte, i conservarà la informació més rellevant sobre aquests, per a posteriors consultes.  
6. Els autors o autores dels projectes tenen plena disposició i dret exclusiu a l'explotació del projecte presentat, sense més limitacions que les contingudes en el Reial Decret Legislatiu 1/1996, de 12 d'abril, en matèria de propietat industrial i intel·lectual, sense perjudici de tot això haurà de cedir al centre el projecte a efectes acadèmics.  
  
Article 8. Matrícules i convocatòries  
1. L'alumnat es podrà matricular per a cursar un mateix mòdul professional un màxim de quatre vegades.  
2. L'alumnat podrà ser qualificat dels mòduls professionals de formació en el centre educatiu en dos convocatòries: una ordinària i una altra extraordinària, i disposarà, durant tot el temps que dure la seua formació en un cicle formatiu, d'un màxim de quatre convocatòries per a la superació de cada mòdul professional.  
3. El mòdul d'FCT podrà ser avaluat en dos convocatòries com a màxim. En funció del moment en què es decidisca la promoció de l'alumnat a aquest mòdul, les convocatòries es podran realitzar en el mateix curs escolar o en distint curs escolar.  
4. La no-presentació a una convocatòria, sense haver renunciat prèviament a la convocatòria segons el que estableix l'article 9, tindrà la consideració de convocatòria consumida, i es computarà als efectes de la limitació anteriorment indicada.  
  
Article 9. Anul·lació de matrícula a instància de la persona interessada  
1. L'alumnat o els seus representants legals tenen dret a l'anul·lació de la matrícula del curs, que implica la pèrdua del seu dret a l'ensenyament, avaluació i qualificació de tots els mòduls professionals en què s'haja matriculat, i en cap cas implicarà la devolució de les taxes de matrícula.  
2. La sol·licitud per a l'anul·lació de la matrícula es presentarà segons el model que s'inclou com a annex I, en el centre públic en què l'alumne o l'alumna curse els estudis, o al qual estiga adscrit el centre on reba els ensenyaments, amb una antelació com a mínim de dos mesos respecte del final del període lectiu corresponent als mòduls professionals a impartir en el centre educatiu. Quan la matrícula només incloga la fase de formació pràctica en empreses, estudis i tallers, l'anul·lació se sol·licitarà amb antelació a l'inici d'aquesta.  
3. Correspon al director o a la directora del centre públic acceptar la cancel·lació mitjançant una resolució que es comunicarà a la persona interessada, segons el model que s'inclou com a annex II. Una còpia d'aquesta resolució s'adjuntarà a l'expedient acadèmic de l'alumnat. En cas de resolució favorable, l'anul·lació de matrícula serà consignada en els documents oficials d'avaluació per mitjà de l'oportuna diligència.  
4. L'alumnat a qui es concedisca l'anul·lació no serà inclòs en les actes d'avaluació i, en conseqüència, no se li computaran les convocatòries a les quals li donava dret la matrícula. A més, si l'alumne o l'alumna cursa els ensenyaments en un centre sostingut amb fons públics, perdrà el dret de reserva de la plaça per a posteriors cursos acadèmics, per la qual cosa, si desitja continuar en el futur aquests estudis, haurà de concórrer novament al procediment general d'admissió que estiga establit. En cas de renúncia per causa degudament justificada, segons la normativa vigent, l'alumnat no perdrà el dret de reserva de la plaça.  
  
  
Article 10. Anul·lació de matrícula per inassistència  
1. L'assistència a les activitats de formació és la condició necessària que manté vigent la matrícula en el cicle formatiu. El professorat responsable de cada mòdul té l'obligació de controlar l'assistència setmanal de l'alumnat a les activitats, i haurà de reflectir aquest control en el sistema de gestió de centres, que és ITACA per als centres públics.  
  
2. El director o directora del centre procedirà a l'anul·lació de la matrícula, d'ofici, si un alumne o alumna acumula un nombre de faltes d'assistència injustificades igual o superior al 20 % de les hores de formació en el centre educatiu que corresponguen al total dels mòduls en què l'alumne o l'alumna es trobe matriculat (si n'hi ha, s'exclouran els mòduls professionals pendents de cursos anteriors i els que hagen sigut objecte de convalidació o de renúncia a la convocatòria).  
  
3. L'anul·lació de la matrícula per inassistència s'ajustarà al procediment següent:  
a) El cap o la cap d'estudis del centre comunicarà a l'alumne o l'alumna o als seus representants legals les faltes injustificades quan s'arribe al límit del 10 % de les hores de formació, per mitjà del model que s'inclou com a annex III. En la comunicació s'indicaran de manera expressa els efectes que la no-justificació de les faltes pot tindre respecte a la vigència de la matrícula, i se li concedirà un termini de 10 dies naturals perquè presente al·legacions i aporte la documentació que considere pertinent.  
b) Obtingut el límit del 20 % de faltes sense justificar, i tingudes en compte les al·legacions i la documentació presentada per l'alumne o l'alumna, el director o la directora del centre resoldrà el que siga procedent per mitjà del model que s'adjunta com a annex IV.  
La resolució adoptada es comunicarà a l'alumne o l'alumna o als seus representants legals, de manera que en quede constància documentada o justificant de recepció, i contra aquesta es podrà recórrer, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, davant de la direcció territorial. La seua resolució posarà fi a la via administrativa.  
Una còpia de la resolució de l'anul·lació de la matrícula s'adjuntarà a l'expedient acadèmic de l'alumne o l'alumna. L'anul·lació de matrícula serà consignada en els documents d'avaluació per mitjà de l'oportuna diligència.  
5. En el cas de l'alumnat de centres privats, la resolució de l'anul·lació de la matrícula serà efectuada pel director o la directora del centre públic a petició del director o la directora del centre privat adscrit, una vegada comprovat que s'ha dut a terme el tràmit previst en l'epígraf a) de l'apartat anterior.  
6. Als efectes del que preveu aquest article, es consideren faltes justificades les absències derivades de malaltia o accident de l'alumne, atenció a familiars o qualsevol altra circumstància extraordinària apreciada pel director o la directora on cursa els estudis.  
7. L'alumne o l'alumna la matrícula del qual siga anul·lada per inassistència perdrà la condició d'alumne del cicle formatiu i, en conseqüència, no serà inclòs en les actes d'avaluació final. A més, en els centres sostinguts amb fons públics, perdrà el dret de reserva de plaça com a alumne repetidor, i si desitja continuar en el futur els dits ensenyaments haurà de concórrer novament en el procés general d'admissió que estiga establit.  
8. Els centres establiran el procediment per mitjà del qual es registraran les faltes d'assistència a les activitats de formació que es desenvolupen en el centre educatiu. Així mateix, a l'inici de les activitats lectives, el tutor o la tutora ha d'informar l'alumnat tant del nombre de faltes d'assistència no justificades que donen lloc a l'anul·lació de la matrícula com del procediment regulat en aquest article.  
  
Article 11. Renúncia a la convocatòria de mòduls professionals i/o del mòdul d'FCT  
1. A fi de no esgotar el límit de les convocatòries establides per als mòduls professionals de formació en el centre educatiu, l'alumnat o els seus representants legals podran renunciar a l'avaluació i qualificació d'una convocatòria o de les dos convocatòries del curs acadèmic de tots els mòduls o d'algun dels mòduls, sempre que concórrega alguna de les circumstàncies següents:  
a) Malaltia prolongada o accident de l'alumne/alumna  
b) Obligacions de tipus personal o familiar apreciades per l'equip directiu del centre que condicionen o impedisquen la normal dedicació a l'estudi.  
c) Exercici d'un lloc de treball  
d) Maternitat o paternitat, adopció o acolliment  
e) Altres circumstàncies, degudament justificades, que revestisquen caràcter excepcional.  
2. La sol·licitud perquè s'admeta la renúncia a la convocatòria es presentarà, segons el model de l'annex V, amb una antelació mínima d'un mes a la data de l'avaluació final del mòdul o els mòduls afectats per la renúncia. El director del centre públic on conste l'expedient acadèmic de l'alumne o l'alumna resoldrà, en el mateix document, la petició en el termini màxim de 10 dies hàbils, incorporarà una còpia al dit expedient i ho comunicarà a l'interessat. Quan la decisió siga negativa, aquesta serà motivada.  
3. Amb el mateix fi, quan es produïsca alguna de les circumstàncies descrites en l'apartat anterior, l'alumnat podrà renunciar a l'avaluació i qualificació de les convocatòries previstes per al mòdul d'FCT.  
La renúncia a l'avaluació i qualificació en alguna convocatòria del mòdul d'FCT implica, al seu torn, la renúncia en la mateixa convocatòria a l'avaluació i qualificació del mòdul professional d'Obra Final o Projecte Integrat. La sol·licitud perquè s'admeta la dita renúncia es podrà efectuar durant tot el període previst per a la realització del mòdul d'FCT, i es tramitarà segons el procediment descrit en l'apartat anterior.  
  
  
Article 12. Convocatòria extraordinària de gràcia  
1. Excepcionalment, l'alumnat que haja esgotat el nombre de convocatòries establides segons el que disposa l'article 6, podrà sol·licitar una convocatòria extraordinària de gràcia, sempre que concórrega alguna de les circumstàncies següents:  
a) Malaltia prolongada o accident de l'alumne/a  
b) Obligacions de tipus personal o familiar apreciades per l'equip directiu del centre que condicionen o impedisquen la normal dedicació a l'estudi.  
c) Exercici d'un lloc de treball  
d) Maternitat o paternitat, adopció o acolliment  
e) Altres circumstàncies, degudament justificades, que revestisquen caràcter excepcional.  
2. Aquesta mesura excepcional no serà aplicable a la fase de formació pràctica en empreses, estudis i tallers (FCT).  
3. Correspon a la conselleria competent en matèria d'educació resoldre les sol·licituds de convocatòria extraordinària de gràcia.  
4. El procediment que s'ha de seguir per a tramitar la sol·licitud de convocatòria extraordinària de gràcia serà el següent:  
a) Amb una antelació mínima d'un mes a la data de l'avaluació final del mòdul o dels mòduls afectats per la convocatòria extraordinària de gràcia, l'alumnat podrà presentar, en el centre docent públic on conste el seu expedient acadèmic, la sol·licitud de matrícula extraordinària del mòdul o dels mòduls per als quals haja esgotat el límit establit. A la petició s'hi adjuntarà la documentació següent:  
  
- Un certificat acadèmic oficial dels estudis superats fins al moment de sol·licitar la convocatòria extraordinària de gràcia.  
- Un informe mèdic que acredite la malaltia greu o la situació de l'alumne o l'alumna, o bé un informe de la persona sol·licitant sobre la situació personal que li va impedir cursar de manera normal els estudis corresponents.  
- Tots els documents acreditatius que considere convenient aportar la persona interessada.  
b) El centre adjuntarà al dit expedient un informe motivat del departament didàctic al qual corresponga la sol·licitud, respecte a la concessió o no d'una matrícula extraordinària, i ho remetrà a la direcció general competent en matèria de ensenyaments de règim especial, en el termini màxim de 10 dies hàbils, per a la seua resolució.  
c) La direcció general amb competències en ensenyaments de règim especial resoldrà i remetrà al mateix centre una còpia de la resolució, als efectes de la notificació a l'alumne o l'alumna i la seua incorporació a l'expedient acadèmic. El centre haurà de requerir aquest alumnat, que ha sigut autoritzat amb caràcter excepcional, la confirmació per escrit de la seua presentació o renúncia a la convocatòria de gràcia, amb un mínim de 72 hores d'antelació a la data de realització de la dita convocatòria. En cas de renúncia, el centre haurà de realitzar les gestions oportunes perquè no siga computada la dita convocatòria extraordinària.  
d) L'alumne que sol·licite una convocatòria de gràcia haurà de matricular-se prèviament en el dit mòdul.  
  
Article 13. Convalidació de mòduls formatius  
1. Les sol·licituds de convalidació per estudis cursats amb mòduls professionals d'un determinat cicle formatiu requereixen la matriculació prèvia de l'alumne en els dits ensenyaments.  
2. Correspon a la conselleria competent en matèria d'educació la convalidació de mòduls professionals pels següents estudis o acreditacions:  
a) Per mòduls professionals d'altres títols d'Arts Plàstiques i Disseny del catàleg de la LOGSE establits en l'Ordre ECI/3058/2004, de 10 de setembre (BOE 27.09.2004).  
b) Per mòduls professionals d'altres títols d'Arts Plàstiques i Disseny del catàleg de la LOGSE establits en les normes que regulen els nous títols.  
c) Per mòduls professionals comuns a diversos cicles formatius de la LOE, de la mateixa denominació, duració, objectius, criteris d'avaluació i continguts, establits en les normes que regulen els títols.  
d) Per mòduls professionals d'altres títols d'Arts Plàstiques i Disseny del catàleg LOE per als quals, encara que no tinguen la mateixa denominació, el Ministeri Educació, Cultura i Esport haja definit la convalidació per tindre semblants objectius, continguts i duració.  
e) Per matèries de Batxillerat en els cicles formatius de grau mitjà, establits en les normes que regulen cada títol.  
f) Per altres ensenyaments, pel que fa a mòduls de disseny curricular propi de la Comunitat Valenciana, per a títols d'Arts Plàstiques i Disseny del catàleg LOE.  
3. La resolució de les convalidacions no incloses en l'apartat anterior correspondrà al Ministeri d'Educació, Cultura i Esport.  
4. Les convalidacions la resolució de les quals correspon a la conselleria competent en matèria d'educació es tramitaran d'acord amb el procediment següent:  
a) Fins a finalitzar el mes d'octubre, l'alumne podrà presentar, en el centre docent públic on conste el seu expedient acadèmic, la sol·licitud de convalidació segons el model de l'annex VI. A la petició s'hi adjuntarà:  
- Certificació d'estar matriculat en els estudis d'Arts Plàstiques i Disseny la convalidació dels quals sol·licita.  
- Fotocòpia del document d'identificació (nacional o estranger)  
- Original o fotocòpia compulsada de la certificació acadèmica dels estudis realitzats, expedida per un centre oficial, en la qual consten els ensenyaments cursats i cada una de les assignatures, matèries o, si és el cas, mòduls professionals, amb indicació de la convocatòria en què han sigut superats i la qualificació obtinguda.  
- En cas de sol·licitar la convalidació de mòduls propis de la Comunitat Valenciana per haver cursat estudis superiors universitaris, s'adjuntarà original o fotocòpia compulsada dels programes dels estudis universitaris cursats, segellats per la universitat on els va realitzar, de les matèries (teòriques i pràctiques) en què fonamenta la seua sol·licitud de convalidació.  
b) El centre les remetrà en el termini de 10 dies a la direcció general competent en ensenyaments de règim especial, per a la seua resolució.  
c) L'esmentada direcció general resoldrà i remetrà al mateix centre còpia de la resolució, als efectes de la notificació a l'alumne o l'alumna i la seua incorporació a l'expedient acadèmic.  
5. Les convalidacions la resolució de les quals correspon al Ministeri d'Educació, Cultura i Esport, es podran tramitar de manera individual a petició de l'interessat o la interessada. Amb aquesta finalitat, la persona sol·licitant haurà de remetre, en el primer trimestre del curs, la instància de sol·licitud de convalidació, i aportar la documentació següent: fotocòpia del DNI, certificació acadèmica oficial dels estudis cursats on consten superats els mòduls objecte de la convalidació i el justificant de trobar-se matriculat dels mòduls per als quals sol·licita la convalidació en un centre públic o privat degudament autoritzat. Resolta la convalidació per l'òrgan competent, l'alumne o l'alumna haurà de presentar la dita resolució en el centre, perquè tinga els efectes que corresponguen.  
6. Serà requisit imprescindible per al reconeixement de les convalidacions que les assignatures cursades i superades tinguen validesa acadèmica oficial, pertanguen a ensenyaments del mateix nivell educatiu o superior i que, almenys, hi haja un mínim d'un 75 % de coincidència en càrrega lectiva i contingut amb les assignatures objecte de convalidació.  
  
7. L'ordenació acadèmica dels estudis d'Arts Plàstiques i Disseny no preveu la resolució de convalidacions parcials de mòduls.  
  
8. En cap cas podrà ser objecte de convalidació el mòdul d'Obra Final o Projecte Integrat, ja que té per objecte la integració dels coneixements, destreses i capacitats específics del camp professional de l'especialitat a través de la realització d'un projecte adequat al nivell acadèmic cursat.  
Tampoc seran susceptibles de convalidació els mòduls els objectius i continguts dels quals siguen específics de l'especialitat que es cursa.  
9. Fins que no es resolguen les peticions, els alumnes hauran d'assistir a les activitats de formació dels mòduls professionals la convalidació dels quals van sol·licitar i no podran ser proposats per a realitzar el mòdul professional d'FCT si no compleixen els requisits exigibles per la normativa en vigor.  
10. La secretaria del centre vetlarà perquè no es tramiten en la mateixa instància sol·licituds de convalidació de mòduls professionals la resolució de les qual competisca a diferents òrgans o administracions.  
  
Article 14. Exempció de mòduls formatius i/o del mòdul d'FCT per la seua correspondència amb la pràctica laboral  
1. Podrà determinar-se l'exempció de mòduls formatius i/o del mòdul professional d'FCT, per la seua correspondència amb la pràctica laboral, sempre que s'acredite, almenys, un any d'experiència relacionada amb els coneixements, capacitats i destreses, i si és el cas unitats de competència, pròpies dels mòduls i/o de l'exercici professional específic del cicle formatiu corresponent, d'acord amb el que estableix la norma que regule cada títol.  
2. Les sol·licituds d'exempció per correspondència amb la pràctica laboral de mòduls professionals d'un determinat cicle formatiu i/o del mòdul professional d'FCT requereixen la matriculació prèvia de l'alumnat en els mencionats ensenyaments.  
3. Correspon a la conselleria competent en matèria d'educació el reconeixement de l'exempció dels mòduls professionals establits en les normes que regulen cada títol i/o del mòdul d'FCT.  
4. El procediment que s'ha de seguir per a tramitar la sol·licitud d'exempció serà el següent:  
a) Fins a finalitzar el mes d'octubre, l'alumnat podrà presentar en el centre docent públic on conste el seu expedient acadèmic, la sol·licitud d'exempció (annex VII), amb la relació dels mòduls formatius, entre els establits en la norma que regula el títol que cursa, sobre els quals sol·licita l'exempció. En el cas de sol·licitar l'exempció del mòdul d'FCT, el termini per a entregar la sol·licitud serà com a mínim d'un mes abans a la data d'inici del mòdul FCT. A la petició s'hi adjuntarà la documentació següent:  
a1) Treballadors/es per compte d'altri:  
- Certificació d'estar matriculat/ada en els estudis d'Arts Plàstiques i Disseny l'exempció dels quals sol·licita.  
- Contracte de treball o certificació de l'empresa o empreses on haja adquirit l'experiència laboral, en què conste específicament la duració del contracte, l'activitat exercida i el període de temps en què s'ha realitzat la dita activitat.  
- Informe de vida laboral  
a2) Treballadors/es per compte propi:  
- Certificació d'estar matriculat/ada en els estudis d'Arts Plàstiques i Disseny l'exempció dels quals sol·licita.  
- El certificat d'alta en el cens d'obligats tributaris amb una antiguitat mínima d'un any.  
- Declaració de l'interessat/ada de l'activitat exercida.  
- Informe de vida laboral  
a3) En el cas de treballadors/es voluntaris/àries o becaris/àries, es requerirà la certificació de l'organització on s'ha prestat l'assistència, en la qual s'especificaran les activitats i funcions realitzades, l'any en què es van realitzar i el nombre total d'hores dedicades a aquestes.  
  
En el cas que les empreses o entitats a què fa referència aquest apartat hagen cessat la seua activitat i siga impossible l'obtenció de les certificacions mencionades anteriorment, l'alumnat haurà d'aportar la documentació acreditativa del cessament de l'activitat, junt amb una declaració jurada on es descriguen les activitats exercides en l'empresa o entitat.  
Els sol·licitants podran adjuntar-hi altres documents admesos en dret, que permeten ampliar la informació sobre la seua experiència laboral, a fi de facilitar la resolució de la sol·licitud de l'exempció.  
b) El centre adjuntarà al mencionat expedient un informe motivat del departament didàctic del centre al qual corresponga la sol·licitud en què s'especifique si hi ha adequació entre l'activitat exercida i les competències i els continguts del mòdul formatiu objecte d'exempció i ho remetrà a la direcció general competent en matèria de ensenyaments de règim especial, per a la seua resolució. En cas necessari, l'equip docent del cicle formatiu podrà demanar per escrit als interessats tota la documentació complementària que considere oportuna i convenient per a fonamentar l'informe.  
d) L'esmentada direcció general resoldrà i remetrà al centre còpia de la resolució, als efectes de la notificació a l'alumne o l'alumna i la seua incorporació a l'expedient acadèmic.  
  
Article 15. Trasllat d'expedient  
1. Quan un alumne o una alumna sol·licite el trasllat d'expedient acadèmic, a fi de continuar els estudis iniciats en un centre pertanyent a una altra administració educativa, l'administració educativa receptora, una vegada acceptat el trasllat procedirà a la corresponent adaptació a fi que l'alumne o l'alumna s'incorpore al curs que li corresponga.  
  
2. L'adaptació es tramitarà segons el procediment següent:  
a) L'alumne o l'alumna presentarà, en el centre docent públic de destinació, la sol·licitud d'adaptació de mòduls professionals. A la petició s'hi adjuntarà:  
- Fotocòpia del document d'identificació (nacional o estranger)  
- Fotocòpia compulsada de la certificació acadèmica dels estudis realitzats en el centre d'origen, en què consten els ensenyaments cursats i cada un dels mòduls professionals, amb indicació de la convocatòria en què han sigut superats i la qualificació obtinguda.  
- Certificació d'estar matriculat en el centre de destinació, en els estudis d'Arts Plàstiques i Disseny.  
b) El centre remetrà la dita documentació en el termini de 10 dies a la direcció general competent en ensenyaments de règim especial, per a la seua resolució. Seran objecte de reconeixement aquells mòduls aprovats que siguen semblants en continguts i càrrega lectiva als establits en el pla d'estudis de la Comunitat Valenciana.  
c) L'esmentada direcció general resoldrà i remetrà al mateix centre còpia de la resolució, als efectes de la notificació a l'alumne o l'alumna i la seua incorporació a l'expedient acadèmic.  
3. Segons el que disposa l'article 16, els mòduls adaptats figuraran en l'expedient acadèmic personal amb la denominació «d'Adaptat». Quan siga necessari fer una ponderació de les qualificacions, els mòduls que figuren com a adaptats es computaran amb la qualificació obtinguda en el centre d'origen.  
  
Article 16. Promoció del primer al segon curs dels cicles formatius  
  
1. L'alumnat que supere la totalitat dels mòduls professionals del curs primer, promocionarà al segon curs.  
2. També promocionaran els que, després de celebrada la convocatòria extraordinària del curs primer, hagen obtingut avaluació positiva en mòduls la càrrega lectiva dels quals sume, almenys, el 75 % del primer curs.  
3. Per a l'alumnat que promocione amb mòduls pendents d'idèntica denominació en els dos cursos, l'avaluació dels dits mòduls en segon curs estarà condicionada a la superació del mòdul de primer.  
  
  
Article 17. Accés al mòdul professional d'FCT  
1. Amb caràcter general, l'accés al mòdul professional d'FCT tindrà lloc sempre que s'haja aconseguit un determinat nivell de competències professionals en la resta de mòduls professionals i podrà produir-se:  
  
a) Quan l'alumnat haja aconseguit l'avaluació positiva en tots els mòduls professionals, exceptuant el mòdul d'Obra Final o Projecte Integrat.  
b) Quan l'alumnat tinga pendent de superació d'un o més mòduls la suma horària dels quals siga igual o inferior a 240 hores.  
2. La incorporació de l'alumnat inclòs en l'apartat b anterior s'efectuarà per decisió de l'equip docent adoptada de forma col·legiada i, si no és possible, per majoria simple amb vot de qualitat del tutor del cicle formatiu en cas d'empat.  
  
Article 18. L'avaluació dels ensenyaments professionals d'Arts Plàstiques i Disseny  
1. L'avaluació dels ensenyaments professionals d'Arts Plàstiques i Disseny serà contínua i tindrà en compte el progrés de l'alumnat respecte a la formació adquirida en els distints mòduls que componen el cicle formatiu corresponent.  
2. L'aplicació del procés d'avaluació contínua de l'alumnat requereix la seua assistència regular a les classes i activitats programades per als distints mòduls professionals del cicle formatiu. Per a això, serà necessària l'assistència almenys al 85 % de les classes i activitats previstes en cada mòdul. La dita circumstància haurà de ser acreditada i certificada per la direcció d'estudis a partir dels parts de faltes d'assistència comunicades pel professorat que imparteix docència. L'incompliment del dit requisit suposarà la pèrdua del dret a l'avaluació contínua en el mòdul on no s'haja aconseguit l'assistència mínima i podrà suposar l'anul·lació de matrícula per inassistència en aplicació del que disposa l'article 8.  
3. En les programacions didàctiques dels mòduls professionals s'establirà, entre altres aspectes, el següent:  
a) Els criteris d'avaluació de cada mòdul professional, amb especial referència als mínims exigibles per a la seua superació.  
b) Els procediments per a avaluar el progrés dels aprenentatges dels alumnes.  
c) Els criteris de qualificació.  
d) Les activitats de recuperació dels mòduls professionals pendents de superació.  
e) L'adaptació de les activitats de formació, els criteris i els procediments d'avaluació quan el cicle formatiu el curse l'alumnat amb discapacitat, de manera que es garantisca la seua accessibilitat a les proves d'avaluació; aquesta adaptació en cap cas suposarà la supressió d'objectius, o resultats d'aprenentatge que afecten la competència general del títol.  
4. L'avaluació comportarà l'emissió d'una qualificació que reflectirà els resultats obtinguts per l'alumnat, segons el que estableix l'article 18.  
5. El professorat avaluarà tant l'aprenentatge de l'alumnat com el procés d'ensenyament i la seua pròpia pràctica docent en relació amb l'èxit dels objectius generals del cicle formatiu.  
  
Article 19. Descripció del procés d'avaluació  
1. L'equip docent del grup, que actua de manera col·legiada, i presidit pel tutor o tutora, es reunirà periòdicament en sessions d'avaluació, amb la finalitat de coordinar el professorat dels distints mòduls i valorar el progrés de l'alumnat pel que fa a l'obtenció dels objectius generals del cicle formatiu.  
2. Se celebrarà, almenys, una sessió d'avaluació per cada trimestre de formació en el centre educatiu; l'última, tindrà la consideració d'avaluació final ordinària. Es realitzarà també una sessió d'avaluació final extraordinària per a l'alumnat que no haja superat algun mòdul professional en la convocatòria ordinària.  
3. L'avaluació dels mòduls professionals de formació en el centre educatiu s'articularà d'acord amb el procediment següent:  
a) Sessió d'avaluació final ordinària: curs primer  
En finalitzar el tercer trimestre del curs acadèmic, es realitzarà l'avaluació final corresponent a la convocatòria ordinària del curs primer, en la sessió de la qual s'assignarà la qualificació final als mòduls professionals cursats en el centre educatiu. En la sessió d'avaluació promocionarà al curs segon l'alumnat que complisca els requisits establits en l'article 14.  
b) Sessió d'avaluació final extraordinària: curs primer  
Després de la realització de la sessió d'avaluació final ordinària, es realitzarà l'avaluació final corresponent a la convocatòria extraordinària del curs primer, en què es qualificaran els mòduls que no haja superat l'alumnat en la convocatòria ordinària. En la sessió d'avaluació promocionarà al curs segon l'alumnat que complisca els requisits establits en l'article 14.  
L'alumnat que haja de repetir el curs realitzarà la totalitat de les activitats dels mòduls professionals no superats.  
c) Sessió d'avaluació final ordinària: curs segon  
En finalitzar el període corresponent als mòduls professionals impartits en el centre educatiu, es realitzarà l'avaluació final corresponent a la convocatòria ordinària del curs segon, en la qual es qualificaran els mòduls professionals de formació en el centre educatiu, a excepció del mòdul d'Obra Final o Projecte Integrat.  
En aquesta sessió d'avaluació es qualificaran també els mòduls professionals del curs primer d'aquell alumnat que va promocionar al segon curs amb algun mòdul pendent. Prèviament haurà d'haver-hi una convocatòria d'exàmens extraordinaris dels mòduls pendents de primer.  
En aquesta sessió d'avaluació, l'equip docent decidirà quin alumnat pot cursar el mòdul d'FCT per complir els requisits establits, segons el que disposa l'article 15.  
d) Sessió d'avaluació final extraordinària: curs segon  
En el període establit en el calendari escolar de cada curs acadèmic se celebrarà l'avaluació final corresponent a la convocatòria extraordinària del curs segon per a l'alumnat que no va ser autoritzat a realitzar el mòdul d'FCT. En l'avaluació es qualificaran els mòduls professionals no superats en la convocatòria ordinària, incloent-hi els que tinga pendents de primer.  
En aquesta sessió d'avaluació quedarà autoritzat a realitzar el mòdul d'FCT en el curs acadèmic següent l'alumnat que complisca els requisits establits en l'article 15. Els qui no reunisquen les condicions per a l'accés a l'FCT, han de repetir el curs i realitzar la totalitat de les activitats dels mòduls professionals pendents.  
4. Al terme de la realització del mòdul d'FCT s'avaluarà el dit mòdul i el mòdul d'Obra Final o Projecte Integrat i es determinarà la qualificació final del cicle formatiu de l'alumnat que haja superat la totalitat dels seus mòduls professionals. Se seguirà el procediment següent:  
a) Sessió de qualificació final del cicle formatiu: primer període  
Al terme de la realització del mòdul d'FCT en el seu primer període, se celebrarà la sessió de qualificació final del cicle formatiu, en la qual s'avaluarà a l'alumnat següent:  
- Els qui hagen cursat el mòdul d'FCT.  
- Els qui hagen promocionat al mòdul d'FCT en l'avaluació final extraordinària de segon curs, compten amb l'exempció del dit mòdul i no tinguen cap altre mòdul professional pendent de superació per a l'obtenció del corresponent títol.  
En conseqüència, seran objecte de qualificació en aquesta sessió:  
- El mòdul d'FCT realitzat pels alumnes inclosos en l'apartat anterior.  
- Els mòduls professionals pendents dels alumnes autoritzats a realitzar el mòdul d'FCT en aquestes condicions.  
- El mòdul professional d'Obra Final o Projecte Integrat.  
En funció dels resultats obtinguts, l'equip docent realitzarà la proposta per a l'obtenció del títol de l'alumnat que haja aprovat la totalitat dels mòduls professionals del cicle formatiu.  
L'alumnat que en acabar aquesta sessió de qualificació tinga mòduls professionals pendents de superar, es podrà matricular d'aquests en el següent curs acadèmic. Si el mòdul pendent és el d'Obra Final o Projecte Integrat, l'alumnat disposarà d'una convocatòria extraordinària.  
  
b) Sessió de qualificació final del cicle formatiu: segon període  
En finalitzar el segon període establit per a la realització del mòdul d'FCT, se celebrarà una nova sessió de qualificació final del cicle formatiu, amb idèntic procediment descrit en l'apartat anterior.  
  
5. Correspon a la Inspecció d'Educació l'assessorament i la supervisió del desenvolupament del procés d'avaluació i proposar l'adopció de les mesures que contribuïsquen al seu perfeccionament.  
  
Article 20. Ajornament de la qualificació del mòdul d'FCT  
1. El director del centre públic en què es trobe matriculat un alumne o una alumna, o al qual estiga adscrit el centre privat en què cursa els ensenyaments, podrà autoritzar l'ajornament de la qualificació del mòdul d'FCT quan el dit alumne o alumna haja de realitzar-lo en un període que sobrepassa la data en què s'estén l'acta de qualificació final del cicle formatiu per a la resta de l'alumnat del grup.  
  
2. L'ajornament es concedirà a iniciativa del centre en què l'alumne o alumna curse els ensenyaments quan la prolongació del període d'FCT estiga motivada per la falta de disponibilitat de llocs formatius o la dificultat del centre educatiu per a localitzar centres de treball que oferisquen llocs formatius a «jornada completa».  
A aquest efecte, el titular del centre privat traslladarà al director del centre públic la relació de l'alumnat que es veu afectat per aquesta circumstància i la data en què conclouran l'activitat.  
3. A més, l'alumnat o els seus representants legals podran sol·licitar l'ajornament de la qualificació del mòdul d'FCT quan no puguen realitzar-lo en jornades diàries de duració semblant a les que tinguen establides els centres de treball per als seus treballadors per alguna de les circumstàncies següents:  
a) Malaltia prolongada o accident de l'alumne.  
b) Obligacions de tipus personal o familiar apreciades pel director del centre que condicionen o impedisquen la normal dedicació a l'activitat.  
c) Exercici d'un lloc de treball.  
La sol·licitud perquè es concedisca un ajornament de la qualificació del mòdul d'FCT es formalitzarà en el model de l'annex VIII, i es presentarà amb una antelació mínima de 10 dies a la data d'inici de l'esmentat mòdul, acompanyada de la documentació que justifique les raons que s'al·leguen. El director del centre públic on conste l'expedient acadèmic de l'alumne o alumna resoldrà en el mateix document la petició en el termini màxim de cinc dies, incorporarà una còpia al dit expedient i ho comunicarà a l'interessat o interessada. Quan la decisió siga negativa, aquesta serà motivada.  
4. De la mateixa manera, s'ajornarà la qualificació del mòdul d'FCT quan l'autorització prevista en el l'article 4.4 es concedisca per a un període que sobrepassa la data en què s'estén l'acta de qualificació final del cicle formatiu a la resta de l'alumnat del grup.  
5. L'ajornament de la qualificació del mòdul d'FCT implicarà al seu torn l'ajornament de la qualificació del mòdul professional d'Obra Final o de Projecte Integrat.  
6. La convocatòria corresponent a l'acta afectada per l'ajornament de la qualificació no es comptabilitzarà per al còmput del nombre màxim de convocatòries previstes.  
7. L'alumnat afectat per la situació d'ajornament serà qualificat del mòdul d'FCT i del mòdul d'Obra Final o Projecte Integrat, en la següent acta de qualificació final del cicle formatiu que s'emeta en el centre, junt amb l'alumnat que haja realitzat el mòdul d'FCT en el període reglamentàriament establit.  
8. Si el període ampliat per a realitzar el mòdul d'FCT correspon al curs acadèmic següent al que es troba matriculat l'alumne, aquest haurà de realitzar una nova matriculació en el dit mòdul i en el mòdul d'Obra Final o de Projecte Integrat.  
  
Article 21. Qualificació dels mòduls professionals de formació en el centre educatiu i del mòdul d'FCT  
1. La qualificació dels mòduls professionals de formació en el centre educatiu, incloent-hi el mòdul professional d'Obra Final o Projecte Integrat, s'expressarà en valors numèrics de 0 a 10, sense decimals. Es consideraran positives les qualificacions iguals o superiors a 5 i negatives les restants.  
2. Els criteris de qualificació, com a percentatge de la nota final, del mòdul d'Obra Final o Projecte Integrat, seran els següents:  
a) Avantprojecte, desenvolupat durant la primera fase segons el que estableix l'article 5 de la present resolució: 40 %  
b) Desenvolupament del projecte i defensa, desenvolupat durant la segona fase segons el que estableix l'article 5 de la present resolució: 60 %  
Al seu torn, els criteris de qualificació de la segona fase seran:  
a) Aspectes formals (presentació, estructura documental, organització i redacció, entre altres): 30 %  
b) Continguts (dificultat, grau de resolució de la proposta, originalitat, actualitat, alternatives presentades i resultats obtinguts, entre altres): 50 %  
c) Exposició i defensa (qualitat de l'exposició oral i de les respostes a les preguntes plantejades pels membres del tribunal): 20 %  
Cada membre del tribunal, constituït segons el que disposa l'article 5 de la present resolució, emetrà una qualificació sobre cada apartat, i s'obtindrà la mitjana de les qualificacions en cada cas. La qualificació final serà la suma de les mitjanes dels diversos apartats sense cap xifra decimal, s'utilitzarà per a això la regla de l'arredoniment.  
3. El mòdul d'FCT es qualificarà en termes «d'APTE» o «NO APTE». Per a això, el professorat encarregat de realitzar el seguiment de les activitats exercides per l'alumnat en els centres de treball valorarà el progrés d'aquests en relació amb els resultats d'aprenentatge del mòdul, tenint en compte les dades i la informació demanats en aquest període i l'informe del responsable del centre de treball que organitze les activitats que ha d'efectuar l'alumnat.  
4. Així mateix, s'emetran altres qualificacions no numèriques:  
a) La renúncia a la convocatòria d'algun dels mòduls professionals en què l'alumnat es trobe matriculat es reflectirà amb l'expressió «RENÚNCIA ».  
b) Els mòduls professionals convalidats per altres formacions es qualificaran amb l'expressió de «CONVALIDAT».  
c) Els mòduls professionals que hagen sigut objecte de correspondència amb la pràctica laboral es qualificaran amb l'expressió «d'EXEMPT».  
d) Els mòduls professionals que per raons diferents de les de la renúncia a la convocatòria no hagen sigut qualificats costaran com a «NO AVALUAT» i la convocatòria corresponent es computarà com a consumida.  
e) El mòdul d'FCT i el mòdul d'Obra Final o Projecte Integrat, que no s'hagen pogut cursar per tindre pendents altres mòduls professionals que els impedeixen l'accés, es qualificaran com a «NO CURSAT», i no es computarà la convocatòria en aquests com a utilitzada.  
  
f) El mòdul professional d'FCT i el mòdul d'Obra Final o Projecte Integrat, que no s'hagen pogut cursar per haver sigut ajornada la seua qualificació, es qualificaran com a «AJORNAT», i no es computarà la convocatòria en aquests com a utilitzada.  
4. Els mòduls professionals que hagen sigut adaptats com a conseqüència d'un trasllat d'expedient, figuraran com a «ADAPTAT», a continuació de la qualificació obtinguda en el centre d'origen.  
5. Als alumnes que obtinguen en un determinat mòdul professional la qualificació de 10 se'ls podrà atorgar una «menció honorífica». Les mencions honorífiques seran atorgades pel professor que impartisca el mòdul professional corresponent. El nombre de mencions honorífiques que es podran concedir serà com a màxim igual al 10 % dels alumnes matriculats en el mòdul professional en cada grup.  
6. Aquells alumnes que hagen obtingut una qualificació final del cicle formatiu igual o superior a 9,00 punts, se'ls podrà concedir «matrícula d'honor». Les matrícules d'honor seran atorgades per acord del departament de família professional a què pertanga el cicle formatiu a proposta de l'equip d'avaluació que determine la qualificació final. El nombre de matrícules d'honor no podrà excedir el 5 % dels alumnes matriculats en el cicle formatiu en el corresponent curs acadèmic, llevat que el nombre d'alumnes matriculats siga inferior a 20, i en aquest cas es podrà concedir una sola matrícula d'honor.  
  
7. L'alumnat podrà reclamar contra les qualificacions obtingudes, segons el que estableix l'Ordre 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
  
Article 22. Càlcul de la nota mitjana final del cicle formatiu  
1. Una vegada superat el cicle formatiu, es procedirà al càlcul de la nota mitjana final, que serà la mitjana aritmètica de les notes mitjanes ponderades dels distints mòduls que el componen, expressada amb dos decimals. La nota mitjana ponderada de cada mòdul es computarà multiplicant el nombre de crèdits del mòdul per la qualificació final obtinguda en aquest, i dividint el resultat entre el nombre total de crèdits cursats. En els cicles formatius de grau mitjà, on la duració dels mòduls s'expressa en hores en compte de crèdits, la nota mitjana ponderada de cada mòdul es calcularà per mitjà del mateix procediment, prenent el nombre d'hores en compte dels crèdits corresponents, com a factor de ponderació.  
2. No es computarà la fase de formació pràctica en empreses, estudis i tallers als efectes del càlcul de la nota mitjana final del cicle formatiu, ni tampoc aquells mòduls que han sigut objecte de convalidació i/o exempció.  
  
Article 23. Documents oficials d'avaluació i mobilitat  
1. D'acord amb el que disposa l'article 20 del Reial Decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny, són documents del procés d'avaluació els següents:  
- L'expedient acadèmic de l'alumne.  
- Les actes d'avaluació.  
- Els informes d'avaluació individualitzats.  
2. La mobilitat de l'alumnat que curse aquests ensenyaments es garanteix amb els informes d'avaluació individualitzats i amb els certificats acadèmics.  
3. Els centres docents públics ompliran electrònicament els documents oficials d'avaluació, a través dels mòduls corresponents incorporats al sistema informàtic «Itaca».  
  
Article 24. Expedient acadèmic de l'alumne  
1. L'expedient acadèmic inclourà el conjunt de qualificacions i incidències de l'alumnat durant el període en què aquests cursen els ensenyaments d'Arts Plàstiques i Disseny.  
2. Junt amb les dades personals de l'alumnat, en l'expedient acadèmic figuraran els d'identificació del centre, els seus antecedents acadèmics i la informació relativa als canvis de centre i de domicili.  
  
3. En l'expedient acadèmic s'inclourà la documentació següent:  
  
a) Document acreditatiu dels requisits acadèmics exigibles per a cursar els ensenyaments d'Arts Plàstiques i Disseny o certificat d'haver superat la prova d'accés.  
b) L'extracte de les matriculacions i qualificacions de cada curs acadèmic.  
c) Tota la documentació oficial que incidisca en la vida acadèmica de l'alumne.  
4. L'ompliment, custòdia i arxiu dels expedients acadèmics correspon als centres públics on l'alumne o l'alumna es trobe matriculat o al que es trobe adscrit el centre privat en què estiga escolaritzat. El secretari o la secretària del centre públic serà el responsable de la seua custòdia. La seua centralització electrònica es realitzarà d'acord amb el procediment que es determine i amb el manual per a l'ús de l'aplicació corporativa a aquest efecte, sense que això supose una subrogació de les obligacions inherents als dits centres docents.  
  
Les direccions territorials d'Educació adoptaran les mesures adequades per a la seua conservació i trasllat en cas de supressió del centre.  
  
5. L'expedient acadèmic romandrà en el centre on l'alumne o l'alumna va formalitzar per primera vegada la matriculació. En cas de trasllat, si el centre de destinació ho sol·licita, se li remetrà una còpia compulsada del dit expedient.  
  
Article 25. Certificat acadèmic oficial  
1. El certificat acadèmic és el document oficial en què es reflecteixen les qualificacions obtingudes per l'alumne o l'alumna fins a la data d'emissió de la certificació. En el document es reflectiran, a més, el curs acadèmic i el nombre de les convocatòries consumides.  
2. El secretari o la secretària del centre públic serà l'encarregat d'emetre les certificacions que se sol·liciten, segons es tracte, d'estudis parcials o completament superats. Aquests certificats s'imprimiran amb el sistema de gestió de centres ITACA.  
  
Article 26. Actes d'avaluació  
1. L'acta és el document fonamental en què es deixa constància oficial de les qualificacions obtingudes pels alumnes i es prendrà com referent per a omplir la resta de documents d'avaluació i els certificats acadèmics. Els resultats de l'avaluació es registraran en dos tipus d'actes:  
a) Acta d'avaluació final  
Aquesta acta, s'estendrà per a registrar els resultats i les decisions preses en les sessions d'avaluació final ordinària i/o extraordinària, dels mòduls professionals de formació en el centre educatiu.  
Comprendrà la relació nominal dels alumnes que componen el grup, junt amb les qualificacions dels mòduls i les decisions de promoció al curs següent o al mòdul d'FCT.  
b) Acta de qualificació final del cicle formatiu  
Es formalitzarà aquesta acta, per a registrar les qualificacions i decisions acordades en les sessions d'avaluació final del cicle formatiu, al terme de realització del mòdul d'FCT i del mòdul d'Obra Final o Projecte Integrat.  
2. Per a l'ompliment de les actes es tindrà en compte el que preveu l'article 27 d'aquesta resolució sobre el registre de les qualificacions i les notacions literals que permeten reflectir les decisions preses en l'avaluació. La seua impressió es realitzarà a doble cara en els models corresponents.  
4. Les actes se segellaran i requeriran la firma autògrafa dels professors que han intervingut en l'avaluació, i anirà acompanyada del nom i els cognoms del firmant. En tots els casos es farà constar el vistiplau del director del centre.  
5. Els centres privats ompliran les actes i les entregaran en el centre públic al qual es troben adscrits. El secretari del mencionat centre, després de la seua revisió per a verificar que s'ajusta a la normativa,  
tornarà al centre privat una fotocòpia segellada del document en la qual farà constar la seua conformitat  
  
Article 27. Informe d'avaluació individualitzat  
1. Quan un alumne es trasllade a un altre centre sense haver conclòs el curs acadèmic, es consignarà en un informe d'avaluació individualitzat aquella informació que siga necessària per a la continuïtat del procés d'aprenentatge.  
2. El tutor elaborarà aquest informe a partir de les dades facilitades pels professors que imparteixen els mòduls professionals del cicle formatiu. Contindrà, almenys, els elements següents:  
a) Apreciació sobre el grau d'adquisició dels resultats d'aprenentatge dels mòduls professionals del cicle formatiu.  
b) Qualificacions parcials o valoracions de l'aprenentatge en el cas que s'hagen emés en aquest període.  
c) Aplicació, si és el cas, de les adaptacions previstes per a l'alumnat amb discapacitat.  
3. L'informe d'avaluació individualitzat, junt amb una còpia compulsada de l'expedient acadèmic de l'alumne, el remetrà el centre d'origen al de destinació a petició d'aquest. Quan algun dels centres afectats pel trasllat siga un centre privat, la tramitació es realitzarà a través del centre al qual es trobe adscrit.  
4. El centre receptor dels documents obrirà a l'alumne un nou expedient acadèmic al qual s'adjuntarà l'informe d'avaluació individualitzat. Una còpia d'aquest informe es posarà a disposició del tutor del grup al qual s'incorpore l'alumne.  
  
Article 28. Registre de les qualificacions no numèriques i altres situacions acadèmiques en els documents oficials d'avaluació  
1. En les actes d'avaluació, les qualificacions no numèriques i altres situacions acadèmiques s'expressaran de la manera següent:  
  
Qualificacions i situacions Abreviatura  
Mòdul d'FCT superat APTE  
Mòdul d'FCT no superat NO APTE  
Qualificació del mòdul d'FCT i Obra Final o Projecte Integrat ajornada AJORNADA   
Mòdul convalidat CO  
Mòdul amb renúncia a la convocatòria RE  
Mòdul exempt EXEMPT  
Mòdul no avaluat NA  
Mòdul d'FCT, Obra Final o Projecte Integrat no cursat NC  
Mòdul adaptat AD  
Mòdul amb «menció honorífica» 10 € mh  
Sense proposta de qualificació final del cicle formatiu (-)  
Qualificació final del cicle formatiu amb «matrícula d'honor» (nota mitjana) - MH  
  
  
2. Les decisions preses en les sessions d'avaluació es reflectiran en les actes d'avaluació amb les següents abreviatures  
  
Decisions Abreviatura  
Promociona a 2n curs a 2n  
Accedeix al mòdul d'FCT a FCT  
Repeteix el curs 1r. R - 1r  
Repeteix el curs 2n. R - 2n  
Proposta de títol TITULA  
No titula NO TITULA  
  
  
3. En els documents d'avaluació no han d'aparéixer ni esmenes ni ratllades. Els errors produïts en l'ompliment de les actes d'avaluació s'esmenaran per mitjà d'una diligència estesa pel secretari del centre en l'espai reservat a les observacions i modificacions, la diligència anirà també firmada pel professor afectat per la dada modificada.  
  
En els centres privats, el director assumirà aquests tràmits.  
  
Article 29. Accés a la universitat  
Respecte a l'accés a la universitat caldrà ajustar-se al que disposa l'article 26 del Reial Decret 1892/2008, de 14 de novembre (BOE 24.11.2008), pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles en la seua redacció donada pel Reial Decret 558/2010, de 7 de maig (BOE 0 8.05.2010). Tenint en compte la dita normativa els centres educatius expediran la certificació acadèmica calculant la nota mitjana del cicle formatiu, NMC, expressada amb tres xifres decimals arredonides a la mil·lèsima més pròxima i en cas d'equidistància a la superior.  
L'adscripció dels títols de Tècnic Superior d'Arts Plàstiques i Disseny a les branques de coneixement a què fa referència l'article 26 del Reial Decret 1892/2008 són les recollides en l'annex II de l'Ordre EDU/ 3242/2010, de 9 de desembre (BOE 17 de desembre), per la qual s'actualitzen els annexos del mencionat reial decret.  
L'alumnat de cicles formatius de Formació Professional que desitge millorar la seua nota d'admissió podrà presentar-se a la fase específica de les proves d'accés a la universitat.  
  
Article 30. Fase específica de la prova d'accés a la universitat, PAU  
  
La fase específica de la prova d'accés a la universitat, PAU, que podran realitzar els qui estiguen en possessió d'un títol de Tècnic Superior d'Arts Plàstiques i Disseny es regula per mitjà de l'Ordre EDU/3242/2010, de 9 de desembre (BOE 17 de desembre), per la qual es determina el contingut de la dita fase específica. D'acord amb la dita ordre els estudiants de cicles formatius tindran la mateixa fase específica que els estudiants de Batxillerat, i també les mateixes ponderacions.  
  
En conseqüència, l'alumnat de cicles formatius pot presentar-se a la prova PAU sense tindre el cicle acabat, d'acord amb les condicions que s'especifiquen en l'article 3 de l'esmentada ordre.  
L'estudiant haurà de justificar que té el cicle superior acabat en el moment de la preinscripció als estudis universitaris, però no necessàriament en el moment de la matrícula en la prova PAU.  
Els centres expediran certificat de tots els mòduls superats que componen el cicle formatiu, a excepció del mòdul de Formació en Centres de Treball i, si és el cas, el mòdul de Projecte Integrat, per a poder presentar-se a la prova PAU. La certificació tindrà el caràcter de documentació provisional, i no es podrà sol·licitar l'admissió als estudis universitaris de grau fins a la consecució i l'entrega de la documentació acreditativa d'estar en possessió del corresponent títol.  
  
La nota d'accés a una determinada titulació universitària es calcularà amb la fórmula següent:  
  
Nota d'accés a la titulació = NMC + a × M1 + b × M2  
  
NMC és la nota mitjana del cicle formatiu, expressada amb tres xifres decimals.  
M1 i M2 són les dos millors qualificacions, amb dos xifres decimals, de les dos assignatures de la fase específica que més qualificació final dóna després de la ponderació.  
Els paràmetres a i b són paràmetres de ponderació dels exercicis de la fase específica.  
Respecte a l'accés a la universitat, caldrà ajustar-se al que disposa la disposició transitòria única de Reial Decret 412/2014, de 6 de juny, pel qual s'estableix la normativa bàsica dels procediments d'admissió als ensenyaments universitaris oficials de grau.  
  
Article 31. Alumnat amb necessitat específica de suport educatiu  
De conformitat amb el que estableix l'article 71 de la Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, s'asseguraran els recursos necessaris perquè els alumnes i les alumnes que requerisquen una atenció educativa diferent de l'ordinària per presentar necessitats educatives especials puguen aconseguir el màxim desenvolupament possible de les seues capacitats.  
Per a donar resposta educativa adequada per a l'alumnat amb necessitat específica de suport educatiu, caldrà ajustar-se al que disposa l'Ordre de 14 de març de 2005, de la Conselleria de Cultura, Educació i Esport, per la qual es regula l'atenció a l'alumnat amb necessitats educatives especials escolaritzat en centres que imparteixen Educació Secundària (DOGV 14 d'abril).  
  
Article 32. Instruccions sobre la implantació dels cicles LOE  
1. Els qui hagen iniciat els estudis d'un cicle formatiu d'Arts Plàstiques i Disseny corresponent al sistema educatiu derivat de la LOGSE, i els afecte el calendari d'implantació dels nous ensenyaments derivats de la LOE, podran acabar els seus estudis d'acord amb el que s'estableix en els apartats següents:  
a) Els qui hagen realitzat el segon curs dels cicles formatius de grau superior LOGSE l'any acadèmic en què el mencionat curs s'imparteix per última vegada, disposaran dels dos anys acadèmics següents per a acabar els seus estudis en el sistema LOGSE, bé es tracte de superar el projecte final, mòduls pendents o la fase de formació pràctica, sense que això comporte dret d'assistència a classe, i sempre tenint en compte el nombre de convocatòries no esgotades. De la mateixa manera es procedirà en el cas d'alumnes que hagen realitzat el primer curs dels cicles formatius de grau mitjà LOGSE l'any acadèmic en què el mencionat curs s'imparteix per última vegada.  
Cada any acadèmic es realitzaran dos convocatòries per a cada mòdul formatiu. Per a la superació del projecte final i de la fase pràctica es realitzarà una convocatòria anual.  
Finalitzat aquest termini, els qui no estiguen en condicions de titular i desitgen continuar estudis, hauran d'incorporar-se al nou sistema educatiu, per a la qual cosa els seran aplicades les convalidacions establides en el reial decret pel qual s'establisca el títol LOE corresponent, segons el procediment descrit en l'article 11.  
b) L'alumnat que després d'haver cursat primer d'un cicle formatiu de grau superior LOGSE en l'últim any de la seua impartició no promocione, s'incorporarà al primer curs del cicle formatiu d'Arts Plàstiques i Disseny LOE corresponent. A aquest efecte, es matricularà del primer curs complet, i se li aplicaran les convalidacions de mòduls d'acord amb el que dispose el reial decret pel qual s'establisca el títol LOE, segons el procediment descrit en l'article 11.  
2. El departament didàctic del corresponent cicle formatiu determinarà les activitats i/o proves de recuperació d'aquells mòduls que l'alumnat haja de cursar com a pendents i que hagen sigut cursats d'acord amb el currículum corresponent al cicle formatiu d'Arts Plàstiques i Disseny establit a l'empara de la LOGSE.  
  
Article 33. Aplicació als cicles formatius regulats per la LOGSE  
  
Mentre mantinguen la seua vigència els títols derivats de la LOGSE, els serà aplicable el que disposa la present resolució, excepte en els aspectes següents:  
1. Per a l'avaluació i la qualificació del mòdul d'Obra Final en els cicles formatius de grau mitjà i del mòdul d'Obra Final en els cicles formatius de grau superior, Caldrà ajustar-se a les disposicions del reial decret pel qual s'estableix el títol, sense perjudici que el nombre màxim de convocatòries per a la superació dels dits mòduls serà de quatre.  
  
2. El càlcul de la qualificació final del cicle formatiu, es farà segons el que estableix l'Ordre de 26 de maig de 1997, per la qual es regula el procés d'avaluació, acreditació acadèmica i mobilitat dels alumnes que cursen cicles formatius d'Arts Plàstiques i Disseny establits per la Llei Orgànica 1/1990, de 3 d'octubre, d'Ordenació General del Sistema Educatiu, en l'àmbit territorial de gestió del Ministeri d'Educació i Cultura. Segons el que disposa l'apartat tretze, per a l'obtenció de la qualificació final del cicle formatiu, es calcularà la mitjana aritmètica entre les qualificacions següents: la mitjana aritmètica de les qualificacions dels mòduls que integren el currículum del cicle formatiu, i la qualificació del Projecte o Obra Final. Aquesta qualificació final estarà compresa en termes numèrics de l'1 al 10, amb solament un decimal.  
  
  
  
DISPOSICIÓ FINAL  
  
Única. Aplicació supletòria  
1. Per a tot allò relatiu a l'organització i funcionament dels centres d'ensenyaments professionals d'arts plàstiques i disseny, no previst en la present norma serà aplicable de forma subsidiària, el que es disposa per als ensenyaments de Formació Professional, i de no contemplar-se en aquestes, s'aplicarà el que es disposa en els Ensenyaments d'Educació Secundària.  
2. Així mateix tot allò relatiu als ensenyaments professionals d'arts plàstiques i disseny no regulat en la present resolució li serà aplicable la normativa bàsica estatal i l'autonòmica corresponent.  
  
València, 11 de juliol de 2016.- La directora general de Formació Professional i Ensenyaments de Règim Especial: Marina Sánchez Costas. El director general de Centres i Personal Docent: José Joaquín Carrión Candel.